**Nedeľa Katolíckej univerzity,**

**29. január 2017**

Excelencie, drahí otcovia arcibiskupi a biskupi,

milovaní spolubratia v kňazskej a diakonskej službe,

ctihodné osoby zasväteného života, milí seminaristi,

bratia a sestry, ctení naši dobrodinci a priatelia Katolíckej univerzity,

posledná januárová nedeľa s výročnou liturgickou spomienkou na sv. Tomáša Akvinského, vynikajúceho vedca – teológa stredoveku, je z ustanovenia KBS venovaná Katolíckej univerzite v Ružomberku ako jej nedeľa.

Toto je príležitosťou ponajprv poďakovať sa Pánu Bohu za jej vznik. Rovnako sa poďakovať za všetkých jej doterajších absolventov. Naša vďaka patrí Pánu Bohu za jej prítomnosť: študentov, pedagógov a zamestnancov, ale rovnako aj za všetkých našich dobrodincov duchovných i materiálnych darov. Ďakujeme hlavne chorým a trpiacim za prinášané obety a všetkým za dar modlitby!

Naša prosba „objíma“ dni budúce s veľkou nádejou, že Pán nás bude všetkých požehnávať, pomáhať i ochraňovať v silnom presvedčení starobylej modlitby Cirkvi, že Pán predchádza naše konanie svojím vnuknutím a sprevádza ho svojou pomocou, aby sa všetky podujatia s ním začínali a s jeho pomocou aj dokončili. Nech sa tak stane!

Hlavným poslaním Katolíckej univerzity v Ružomberku je pestovať vedu a vieru v našej spoločnosti; stáť v službách inkulturácie evanjelia do života obyvateľstva Slovenska; pomáhať pri budovaní civilizácie lásky v slovenskej spoločnosti poskytovaním všestranného vzdelávania, rozvíjaním vedy, techniky a kresťanskej kultúry.

Chceme žiť toto svoje kresťanské povolanie aj na pôde Katolíckej univerzity v silnom presvedčení slov sv. Vincenta de Paul: *„Je totiž vlastnosťou Boha, že zvykne používať nepatrné nástroje (známe evanjeliovo „skryl pred múdrymi, ale maličkým to zjavil...“), aby s nimi vykonal veľké veci“.* Ten istý svätec nám pripomína, že nestačí mať lásku v srdci a na perách, ale ona musí prejsť do skutkov. Lebo až vtedy je dokonalá, keď v srdciach tých, ktorých milujeme, vzbudzuje lásku!

Vrúcne vám ďakujem za súčasných 4103 študentov Katolíckej univerzity, za jej pedagógov i zamestnancov. Chcem všetkých nádejných študentov i záujemcov pozvať na Deň otvorených dverí, ktorý bude na Katolíckej univerzite v utorok 7. februára 2017.

S úctou

Jozef Jarab, rektor Katolíckej univerzity v Ružomberku